- Hindi News
- National
- विवि परिसर से 318 अतिक्रमण हटाने थे, एक भी नहीं हटा; अब खाली क्वार्टर पर भी कब्जा
विवि परिसर से 318 अतिक्रमण हटाने थे, एक भी नहीं हटा; अब खाली क्वार्टर पर भी कब्जा
सीमांकन में 318 अतिक्रमण हुए थे चिन्हित फिर राजनीति की भेंट चढ़ गई थी कार्रवाई
संदीप तिवारी | सागर
डॉ. हरीसिंह गौर विवि परिसर में एक बार फिर अतिक्रमण ने पैर पसारे हैं। दो साल पहले जहां से अतिक्रमण हटाया गया था, वहां फिर से अतिक्रमण होने लगा है। इस बार तो कुछ पक्के मकानों तक पर लोगों ने कब्जा जमा लिया है। 15 दिन पहले एक कर्मचारी की सेवानिवृत्ति पर नेपाल पैलेस गोल्ड जुबली हॉल के बाजू में क्वार्टर खाली हुआ तो एक व्यक्ति ने उस पर ही कब्जा कर लिया।
मामले की शिकायत संपदा अधिकारी से लेकर पुलिस तक पहुंची है, लेकिन इसे खाली नहीं कराया जा सका है। अतिक्रमण को लेकर संपदा अधिकारी बेखबर हैं। विधि विभाग मामले में अब तक ठोस हल नहीं निकाल पाया है। विवि की शेष रही बाउंड्रीवाल के निर्माण के लिए करीब 9.25 करोड़ रुपए स्वीकृत हो गए हैं। जल्दी ही इसका काम भी लगना है। ऐसे में जब तक अतिक्रमणकारियों से मुक्ति नहीं मिल जाती, इसका निर्माण पूरा होना तो दूर काम शुरु होना भी मुश्किल ही होगा।
नजूल की 143 एकड़ जमीन
पर 318 अतिक्रमण
विश्वविद्यालय प्रशासन के पास करीब 143 एकड़ नजूल की भूमि है। दो साल पहले जब इसका सीमांकन हुआ था, तब यह भी स्पष्ट हो गया था कि करीब 318 अधिक अवैध मकान इस भूमि पर बने हुए हैं। स्वर्ण जयंती सभागार से लेकर स्वीडिश मिशन स्कूल के सामने से लेकर तहसीली स्थित न्यू कॉलोनी तक सीमांकन होने के बाद विवि की जमीन पर अवैध रूप से बने मकानों को चिन्हित कर नोटिस भी थमाए गए थे।
कहीं के पट्टे और रहवास विवि की जगह में, कुछ के पास सबूत तक नहीं
ईएलसी बाउंड्रीवाल से लगा हुआ जो रास्ता आईजी ऑफिस की तरफ जाता है, उसमें करीब 100 मकान अवैध रूप से बने होने का मामला सामने आया था। हालांकि कुछ लोगों के मामले न्यायालय में विचाराधीन हैं। अन्य जगहों पर अतिक्रमण के हाल यह हैं कि जिन लोगों के पास पट्टे हैं, वह दूसरी जगहों के हैं। कई के पास तो कुछ सबूत तक नहीं हैं। ऐसे में विधि विभाग के साथ ही संपदा और इंजीनियरिंग विभाग द्वारा मामले में कोई रास्ता निकालने की पहल अब तक नहीं की है।
सर्वे के मुताबिक कहां कितने मकान अवैध
248 नेपाल पैलेस के एरिया में
70 गुरु घासीदास कॉलोनी के पास
अतिक्रमण मुक्ति तक चलेगी इस बार की मुहिम : कुलपति
जो लोग विश्वविद्यालय की भूमि पर अनधिकृत रूप से अतिक्रमण किए हैं, वह स्वेच्छा से अतिशीघ्र कब्जा छोड़ दें। जिला प्रशासन, नजूल एवं वन विभाग के सहयोग से हमने अपनी भूमि का सीमांकन एवं सर्वे पूरा करा लिया है। इस बार जल्दी ही हम अतिक्रमण हटाओ मुहिम शुरु करेंगे। इसे तब तक जारी रखेंगे जब तक कि विश्वविद्यालय की पूरी भूमि अतिक्रमण मुक्त न हो जाए। - प्रो. आरपी तिवारी, कुलपति, सागर विवि
कुछ इस तरह से अतिक्रमण होने के कारण विवि की बाउंड्रीवाल का निर्माण भी अधर में
कुलपति ने खड़े रहकर चलवाई थी जेसीबी
18 मार्च 2015 को विश्वविद्यालय में ज्वाइन करने के बाद कुलपति ने जब निरीक्षण किया तो उन्होंने जगह-जगह अतिक्रमण देखा। भास्कर ने मुद्दे को उठाया। कुलपति ने लोगों से जगह छोड़ने की अपील भी की। लोग नहीं माने तो मई माह में कुलपति स्वयं उन जगहों पर पहुंचे जहां अतिक्रमण था। सामने ही जेसीबी चलवाई और करीब 100 झोपडिय़ां हटवाईं। जिला प्रशासन के सहयोग से पूरी जमीन का सीमांकन कराया था। वन और राजस्व अमले ने भी मदद की थी।
तब था बारिश का बहाना, अभी पर्याप्त समय
वर्ष 2015 में जब विवि प्रशासन ने बड़ी कार्रवाई की थी, उस समय कई झोपडिय़ां हटाई गई थीं। पक्के मकानों का अतिक्रमण भी चिन्हित हो गया था। मई माह में कार्रवाई चली। जून में बारिश शुरु हुई तो कार्रवाई इस बात के साथ रोक दी गई कि सितंबर में फिर से आगे बढ़ेगी। पर दो साल बाद भी कुछ नहीं हुआ। इस बार पर्याप्त समय है, यदि कार्रवाई होती है तो समय रहते अतिक्रमण को पूरी तरह से हटाया जा सकता है।
tgl_Latn sot_Latn hin_Deva hin_Deva hin_Deva mar_Deva hin_Deva hin_Deva bho_Deva mag_Deva hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva